กองทัพบกส่งหน่วยทหารลงพื้นที่เตรียมช่วยประชาชนรับมือฝนตกหนักในพื้นที่กรุงเทพมหานครและปริมณฑล ตลอดสัปดาห์นี้ เน้นคลี่คลายด้านการสัญจรช่วงฝนตกหนัก
พันเอกหญิง ศิริจันทร์ งาทอง รองโฆษกกองทัพบก เปิดเผยว่า จากความห่วงใยของนายกรัฐมนตรี ต่อความเดือดร้อนของประชาชนในสถานการณ์ฝนตกหนักและน้ำท่วมขังในพื้นที่กรุงเทพมหานคร รวมทั้งสั่งการหน่วยงานที่เกี่ยวข้องบูรณาการร่วมกันคลี่คลายสถานการณ์นั้น พลเอก อภิรัชต์ คงสมพงษ์ ผู้บัญชาการทหารบก สั่งการให้ศูนย์บรรเทาสาธารณภัยกองทัพบกและหน่วยทหารในพื้นที่กรุงเทพมหานครและปริมณฑล เข้าดูแลช่วยเหลือประชาชนเตรียมรับมือกับภาวะฝนตกหนักที่จะเกิดขึ้นในช่วงวันที่ 13-19 มิถุนายนนี้         โดยประสานความช่วยเหลือร่วมกับกรุงเทพมหานคร //สำนักงานตำรวจแห่งชาติ //ป้องกันและบรรเทาสาธารณภัย รวมทั้งภาคส่วนต่างๆ และประชาชนจิตอาสา เน้นการป้องกันแก้ไขเฉพาะหน้าและบรรเทาความเดือดร้อนให้กับประชาชนโดยเร็วที่สุด โดยเฉพาะในช่วงฝนตกหนักมีน้ำท่วมขังรอการระบาย ซึ่งส่งผลกระทบต่อการจราจรและการสัญจรของประชาชน พร้อมกำชับหน่วยทหารเข้าช่วยเหลือทันที อาทิ การช่วยซ่อมรถขั้นต้น และเคลื่อนย้ายรถออกนอกพื้นที่การจราจร //อำนวยความสะดวกตามเส้นทาง สนับสนุนช่วยเหลือเจ้าหน้าที่ตำรวจในด้านการจราจร //อพยพประชาชน และสิ่งของกรณีน้ำท่วมสูง รวมทั้งการประชาสัมพันธ์ให้ประชาชนรับทราบข้อมูล หลีกเลี่ยงเส้นทางการจราจรติดขัด         ขณะนี้หน่วยทหารของกองทัพบกในพื้นที่กรุงเทพมหานครและปริมณฑล โดยเฉพาะศูนย์บรรเทาสาธารณภัยกองทัพภาคที่ 1 ได้เตรียมความพร้อมทั้งกำลังพล เครื่องมือบรรเทาภัย การประสานข้อมูล การลงพื้นที่ รวมถึงพร้อมปฏิบัติการร่วมกับทุกภาคส่วนในการป้องกันและแก้ไขปัญหาต่างๆ ที่จะเกิดขึ้น ตลอดจนศูนย์บรรเทาสาธารณภัยกองทัพบก พร้อมที่จะส่งกำลังพลและยุทโธปกรณ์พิเศษเข้าให้การสนับสนุนเพิ่มเติมในพื้นที่ที่สถานการณ์มีแนวโน้มรุนแรงขึ้นด้วย?        ทั้งนี้ ตลอดสัปดาห์ที่ผ่านมา กองทัพภาคที่ 1 ได้จัดชุดช่วยเหลือประชาชนและชุดจิตอาสา เข้าอำนวยความสะดวกด้านการจราจร และป้องกันอุบัติเหตุในพื้นที่ฝนตกหนักและน้ำท่วมขังในหลายเขตของกรุงเทพมหานคร#กองทัพบก  #ช่วยเหลือประชาชน #น้ำท่วมกรุงเทพมหานคร #สำนักข่าว #กรมประชาสัมพันธ์?